A BIZOTTSÁG HATÁROZATA
(2006. december 22.)
Bulgáriában, illetve Romániában előállított egyes állati eredetű termékek forgalmazására vonatkozó átmeneti intézkedések megállapításáról
(az értesítés a C(2006) 7028. számú dokumentummal történt)
(EGT vonatkozású szöveg)
(2007/30/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére (1) és különösen annak 4. cikke (3) bekezdésére,
tekintettel Bulgária és Románia csatlakozási okmányára (2) és különösen annak 42. cikkére,
mivel:
(1)
2007. január 1-jétől a Bulgáriában, illetve Romániában (a továbbiakban: az új tagállamok) előállított állati eredetű termékeket a megfelelő közösségi szabályoknak megfelelően kell forgalomba hozni, különös tekintettel a létesítmények műszaki és higiéniai feltételeire, valamint a termékek ellenőrzésére és állat-egészségügyi jelölésére.
(2)
E termékekre különösen az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletben (3), valamint az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletben (4) meghatározott követelmények vonatkoznak majd.
(3)
A Bulgáriában, illetve Romániában 2007. január 1-jét megelőzően előállított egyes állati eredetű termékek az előbbi időpontot követően is készleten lehetnek. Lehetséges azonban, hogy ezek az állati eredetű termékek nem felelnek meg a Közösség minden állat-egészségügyi követelményének.
(4)
Románia és Bulgária jelenlegi szabályozási rendszeréből a közösségi állat-egészségügyi szabályok alkalmazásából adódó rendszerbe való átmenet megkönnyítése érdekében helyénvaló e termékek forgalomba hozatalára vonatkozóan átmeneti intézkedéseket megállapítani.
(5)
Ezen intézkedéseknek figyelembe kell venniük az említett állati eredetű termékek származását, valamint a készleten lévő, nyomtatott jelzésekkel ellátott csomagolóanyagokat és címkéket.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Ezt a határozatot azon állati eredetű termékekre kell alkalmazni:
a)
amelyek a 853/2004/EK rendelet hatálya alá tartoznak, valamint
b)
amelyeket bolgár vagy román létesítményekben 2006. december 31-ig állítottak elő.
2. cikk
(1) Az 1. cikkben említett termékek 2007. január 1-jétőldecember 31-ig azzal a feltétellel hozhatók forgalomba a származás helye szerinti új tagállamban, hogy azokon feltüntették az emberi fogyasztásra alkalmas állati eredetű termékekre vonatkozóan az adott új tagállamban 2007. január 1. előtt előírt nemzeti jelzést.
(2) A tagállamoknak a 89/662/EGK tanácsi irányelvvel (5), és különösen annak 3. cikkével összhangban gondoskodniuk kell arról, hogy az 1. cikkben említett termékekkel a tagállamok egymás között ne kereskedjenek.
3. cikk
A 2. cikk (1) bekezdésétől eltérve a tagállamok 2007. január 1-jétőldecember 31-ig engedélyezik az 1. cikkben említett azon termékek kereskedelmét, amelyeket a Közösségbe irányuló kivitelre engedélyezett létesítményekben állítanak elő, feltéve, hogy:
a)
azokon feltüntették a 853/2004/EK rendelet 5. cikkének (1) bekezdése szerint az érintett létesítmény által adott közösségi állat-egészségügyi jelöléssel vagy azonosító jelöléssel;
b)
a termékeket a 854/2004/EK európai parlamenti és tanácsi rendelet (6) 14. cikkében meghatározott okmány kíséri, amelyben a származás szerinti új tagállam illetékes hatósága a következőt igazolja:
„A 2007/30/EK végleges bizottsági határozattal összhangban 2007. január 1-je előtt előállított termék.”
4. cikk
Az emberi fogyasztásra alkalmas állati eredetű termékek tekintetében a származás szerinti új tagállamban 2007. január 1-je előtt előírt jelzéssel ellátott, előrenyomtatott védőcsomagoló és csomagolóanyagok, valamint címkék készleteit a belföldi piacon való forgalomba hozatal céljából 2007. december 31-ig lehet felhasználni a 2. cikkben előírtak szerint.
5. cikk
Ez a határozat Bulgária és Románia csatlakozási szerződése hatálybalépésének feltételével és időpontjától alkalmazandó.
6. cikk
Ennek a határozatnak a tagállamok a címzettjei.
Kelt Brüsszelben, 2006. december 22-én.